CNC gépek állás idejénék felmérése, elemzése és fejlesztése a Stadler Szolnok Kft.-nél
Szakdolgozatom célja az volt, hogy felmérjem, elemezzem, és fejlesszem a CNC gépek állás idejét a Stadler Szolnok Kft-nél. Dolgozatomban bemutattam a teljes eszközhatékonyságot, SMED-et, állásidő típusokat és az állásidő-OEE kapcsolatát. Végeztem OEE mérést, felmértem és elemeztem a CNC gépek állás idejét, meghatároztam hogyan csökkenthetők a kihasználatlan idők, valamint eszközöket terveztem az állásidő csökkentésre, és a gyártási folyamat fejlesztésére, melyek közül egy közvetve, kettő pedig közvetlenül van kihatással a CNC gépek állási idejére. Főbb eredményeim közé tartozik a teljes eszközhatékonyság felmérése a vállalatnál, valamint több innovatív eszköz, például negatív pofatároló, alátámasztó talpak és megfogó egység tervezése. A folyamatfejlesztés terén a pofatároló alkalmazásával sikerült csökkentenem egy CNC gép állásidejét, meghatároztam a fejlesztés megtérülési idejét, és végeselem-szimulációk, valamint számítások segítségével igazoltam, hogy a tároló megfelel a terhelési követelményeknek. A vállalat különböző gyártási folyamatai közül kiemeltem egyet, amelyet két eszköz tervezésével és átalakításával optimalizáltam. Az eszközök célja az volt, hogy rövidítsék az átállási időket és javítsák a termékek minőségét a pontosabb pozícionálás révén. A gyártási folyamat a CNC részlegtől visszanyúlik az ALU/hegesztőüzem területére, ahol a termékek hegesztése történik. Az általam tervezett alátámasztók lehetővé teszik a munkadarabok precíz és gyors pozícionálását a hegesztés előtt, így a kész munkadarab a rajzi méretek pontos betartásával kerül tovább a CNC megmunkálási fázisba. Ezáltal ezek az alátámasztók közvetetten a CNC megmunkálást is fejlesztik. A másik tervezett eszköz, a megfogó egység, közvetlenül csökkenti a CNC gépek állásidejét, mivel gyors és pontos munkadarab-pozícionálást tesz lehetővé átállások során. A CNC gépek állási idejének csökkentéséből adódó számos előnnyel találkoztam a szakdolgozatom írása során. Ilyen előnyök voltak a termelékenység növelése, költségcsökkentés, hatékonyságjavulás, vagy a versenyképesség növelése. Összességében a szakdolgozat írása közben rengeted új ismeretre tettem szert, számos gyártási folyamatba sikerült betekintést nyernem, amelyek hozzájárultak meglévő tudásom bővítéséhez, amiért a vállalatnak és dolgozatomat segítő személyeknek egyaránt hálás vagyok.
CNC gépek, Állásidő, OEE, SMED, Megtérülési idő
Networked Digital Library of Theses and Dissertations